Hans Andersen (V), 2006-02-09:
Til hr. Troels Ravn vil jeg nævne den pulje, der er afsat i de seneste satspuljeforhandlinger, og som vi, Venstre og Socialdemokraterne, har været enige om at afsætte, så også familier, hvor det kan være svært at få økonomien til at hænge sammen, har mulighed for at gå ind og få betalt kontingentet, således at barnet, den unge, kan deltage i idrætsfaciliteter, idrætsaktiviteter.
I Venstre er vi meget optagede af, at alle børn får de samme muligheder.
Vi ønsker, at alle børn og unge får mulighed for at udnytte deres potentiale, også børn og unge, der har det svært.
Derfor støtter Venstre regeringens mangesidige indsats for, at netop børn og unge skal have de samme muligheder for at benytte sig af samfundets tilbud.
Venstre er først og fremmest rigtig glad for regeringens strategi til bekæmpelse af negativ social arv.
Den indeholder en række nye initiativer for i alt 550 mio. kr.
Vi skal blive endnu bedre til at udvikle redskaber, så vi så tidligt som muligt kan hjælpe de børn og unge, der har behov for hjælp, og samtidig sørge for, at indsatsen over for udsatte børn bliver mere helhedsorienteret og fagligt sammenhængende.
Venstre vil gerne være med til at sikre, at børn og unge får større muligheder for at bryde deres negative sociale mønster.
Uddannelse er et meget centralt indsatsområde, når vi skal bekæmpe negativ social arv.
Vi skal styrke vores indsats i folkeskolerne, så børn får bedre læsefærdigheder og bedre grundlæggende kundskaber end hidtil.
Derfor indeholder strategien til bekæmpelse af negativ social arv et stort fokus på, hvordan udsatte børn kan få en god og stabil skolegang på linje med andre børn og unge.
Regeringen har endvidere afsat 2 mia. kr. til bedre kvalitet i børnepasningen over de næste 4 år og har netop sammen med Dansk Folkeparti lavet en aftale, der udmønter de første 400 mio. kr. i konkrete forbedringer.
Pengene skal bl.a. bruges til at understøtte udviklingen i dagtilbuddene ved at forbedre indsatsen for udsatte børn og deres læring samt øge fokus på et godt børnemiljø i dagtilbuddene.
Samtidig skal pengene bruges på at etablere projekter om god praksis for mad og ernæring og bevægelse i dagtilbuddene.
Flere og flere børn og unge bliver overvægtige, og det er desværre en faktor, der kan medvirke til øget ulighed blandt børn og unge.
Venstre mener, at familiepolitikken skal være mere i fokus for at sikre, at børn og unge kan bryde den negative sociale arv.
Det er derfor vigtigt, at familiepolitikken er indrettet til et moderne samfund som det, vi lever i, og derfor støtter Venstre initiativet om nedsættelsen af en familieog arbejdslivskommission.
Jeg skal her afslutte med på vegne af Venstre, Dansk Folkeparti og De Konservative at fremsætte følgende: Forslag til vedtagelse
»Folketinget anerkender, at der i de senere år er igangsat mange initiativer med henblik på at bryde den negative sociale arv.
Initiativerne støtter udsatte børn og unge, så de får de samme muligheder som andre børn og unge.
Målet er at fremme deltagelse i fællesskaber, forebygge kriminalitet og styrke fagligheden i uddannelserne, så alle uanset baggrund og forudsætning får mulighed for at realisere ønsker og visioner i fremtiden.
Senest har regeringen og Dansk Folkeparti afsat 400 mio. kr. til bedre kvalitet i dagtilbud, herunder en styrket indsats for udsatte børn.
Folketinget fremhæver familiens betydning som barnets udgangspunkt.
Folketinget understreger endvidere, at kommunalreformen samler ansvaret for børneområdet hos kommunerne, der dermed får bedre muligheder for at gennemføre en sammenhængende og helhedsorienteret lokal indsats.
Folketinget pålægger regeringen at følge udviklingen for at kunne igangsætte nye initiativer på baggrund af kvalificeret viden og erfaringer om indsatsen mod negativ social arv.«